b'\n_START_ARTICLE_\nSpansk mastiff\n_START_SECTION_\nOpprinnelse og alder\n_START_PARAGRAPH_\nSpansk mastiff er en sv\xc3\xa6rt gammel hunderase, men ingen vet n\xc3\xb8yaktig hvor gammel den er. Den kan ha oppst\xc3\xa5tt i Estremaduraregionen i Spania. Denne gigantstore mastiffen er ogs\xc3\xa5 kjent under navn som estremaduramastiff, leonmastiff og manchamastiff i hjemlandet._NEWLINE_En av teoriene som verserer blant kynologer om denne rasen g\xc3\xa5r ut p\xc3\xa5 at den opprinnelig skal ha kommet til Den iberiske halv\xc3\xb8y med de gamle f\xc3\xb8nikerne, som kan tatt den med fra Syria eller India. Den spanske gjeterorganisasjonen Mesta har dokumentert hvordan denne storvokste hunden siden helt siden 1400-tallet har v\xc3\xa6rt et viktig redskap i kampen mot rovdyr, og da spesielt ulv. Mange kynologer mener ogs\xc3\xa5 at rasen har bidratt betydelig til blant annet pyreneisk mastiff, sankt bernhardshund, argentinsk dogge og flere andre store molossere._NEWLINE_Spansk mastiff er en popul\xc3\xa6r og sv\xc3\xa6rt tallrik rase i hjemlandet, der det skal finnes mer enn 24\xc2\xa0000 eksemplarer alene. Mange holder den ogs\xc3\xa5 som ren selskapshund, men for de fleste er den fortsatt en nyttig brukshund. Mest vanlig er den i provinsen Le\xc3\xb3n i det nordvestre Spania. Utenfor Spania er den imidlertid sjelden, men det sies at noen av de beste utstillingshundene finnes i omr\xc3\xa5dene rundt Madrid i Spania og i Nederland og USA._NEWLINE_I Norge sorterer rasen under Klubben for St\xc3\xb8rre Selskapshunder (KSS), men dette er en meget sjelden hunderase her i landet.\n_START_SECTION_\nUtseende, anatomi og fysikk\n_START_PARAGRAPH_\nSpansk mastiff er en gigantisk hund med balanserte proporsjoner og en meget solid kroppsbygning. Typisk gangart er trav._NEWLINE_Hodet er solid, massivt og har proporsjoner som passer med kroppen. Skallen er m\xc3\xa5tlig velvet uten uttalt stopp. \xc3\x98ynene er sm\xc3\xa5, madelformede og skal v\xc3\xa6re n\xc3\xb8ttebrune (helst m\xc3\xb8rke). \xc3\x98yenlokkene har sorte kanter. \xc3\x98rene er mellomstore, triangelformede og henger ned mot kinnene. Kroppen er rektangul\xc3\xa6r, massiv og meget muskul\xc3\xb8s. Halsen er kraftig og har l\xc3\xb8sskinn og doble hudfolder. Manken er svakt markert. Brystkassen er dyp og bred og har godt velvende ribben. Ryggen er kraftig og muskul\xc3\xb8s. Lendet er langt og bredt. Krysset er bredt og sluttende. Kompakt benstamme med muskul\xc3\xb8se, kraftige ben som ender opp i store katteformede labber med sluttede t\xc3\xa6r. Sporer forekommer p\xc3\xa5 bakbena. Halsen er tykk ved basen og avsmalnende mot halespissen. Beh\xc3\xa5ringen er gjerne noe lenger p\xc3\xa5 halen enn ellers p\xc3\xa5 kroppen, Den b\xc3\xa6res normalt lavt, hengende ned mot hasene._NEWLINE_Pelsen er tung og tett, middels lang og slett. Kortere p\xc3\xa5 bena og noe lengre p\xc3\xa5 halen. Alle farger er tillatt, men gjennomg\xc3\xa5ende farger foretrekkes: Gul, r\xc3\xb8dbrun, r\xc3\xb8d, sort, ulvegr\xc3\xa5 og blandet. Ansiktsmaske og \xc3\xb8rer farget i samme farge som masken er vanlig._NEWLINE_Hannhundene skal v\xc3\xa6re minst 77 cm i skulderh\xc3\xb8yde, men b\xc3\xb8r v\xc3\xa6re over 80 cm. Vekten ligger normalt omkring 55-65 kg, men det viktigste er at vekten st\xc3\xa5r i samsvar med proporsjonene. Hannene kan s\xc3\xa5ledes godt bli tyngre enn dette. Tisper skal v\xc3\xa6re minst 72 cm i skulderh\xc3\xb8yde, men b\xc3\xb8r v\xc3\xa6re over 75 cm. Vekten ligger normalt omkring 50 kg, men det viktigste er at vekten st\xc3\xa5r i samsvar med proporsjonene. Tispene kan s\xc3\xa5ledes ogs\xc3\xa5 bli tyngre.\n_START_SECTION_\nBruksomr\xc3\xa5de\n_START_PARAGRAPH_\nSpansk mastiff er en utpreget brukshund med ypperlige egenskaper som familiehund i en aktiv og friluftsglad familie. Den har spesielle egenskaper som buskapshund, men kan ogs\xc3\xa5 med fordel brukes som vakthund eller jakthund (spesielt p\xc3\xa5 villsvin). Rasen har ogs\xc3\xa5 mange flotte egenskaper innen hundesport. I tillegge er den en meget spennende utstillingshund.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nSpansk mastiff er en stolt og t\xc3\xa5lig hund. Den er livlig og uredd, men rolig, hengiven og gjerne sv\xc3\xa6rt lojal mot sine eiere. Den er ogs\xc3\xa5 regnet som et utmerket hund for barnefamilier. Den kan v\xc3\xa6re litt skeptisk til fremmede, spesielt p\xc3\xa5 egen eiendom og n\xc3\xa5r egne barn er tilstede._NEWLINE_Rasen krever mye mosjon og b\xc3\xb8r ha godt om plass, slik at den kan ferdes ofte utend\xc3\xb8rs. Pelsen trenger normalt vedlikehold (1-2 ganger i uken).\n_START_SECTION_\nAnnet\n_START_PARAGRAPH_\nSom alle ekstra store huderaser, trenger ogs\xc3\xa5 spansk mastiff et godt tilpasset og n\xc3\xa6ringsrikt kosthold for \xc3\xa5 unng\xc3\xa5 helsemessige problemer. Dette er spesielt viktig under den lange tilvekstperioden disse hundene har. De kan ikke regnes som fullt utvokste f\xc3\xb8r de er n\xc3\xa6rmere 3 \xc3\xa5r gamle. Rasen tilh\xc3\xb8rer dessuten de rasene som oftest rammes av arvelige skjelettsykdommer, eksempelvis hofteleddsdysplasi og albueleddsartrose.'